गोवा में नेतृत्व परिवर्तन की अटकलों को भाजपा ने किया खारिज, कहा- पर्रिकर अस्पताल से ही निपटा रहे हैं फाइलें  
मनोहर पर्रिकर की तबीयत काफी दिनों से खराब है 
उन्हें इलाज के लिए दिल्ली के एम्स में भर्ती कराया गया है
भाजपा ने नेतृत्व परिवर्तन की अटकलों को खारिज किया है
मनोहर पर्रिकर की खराब सेहत के बीच गोवा में नेतृत्व परिवर्तन को लेकर लग रही अटकलों को भाजपा ने खारिज कर दिया है. पार्टी ने दावा किया कि राजधानी दिल्ली के अखिल भारतीय आयुर्विज्ञान संस्थान (एम्स) में भर्ती मुख्यमंत्री मनोहर पर्रिकर ठीक हैं. भाजपा अध्यक्ष अमित शाह ने पर्रिकर की अस्वस्थता के मद्देनजर तटवर्ती राज्य गोवा में राजनीतिक स्थिति का जायजा लेने के लिए पार्टी के तीन वरिष्ठ सदस्यों बी एल संतोष, राम लाल और विनय पुराणिक को भेजा था. रामलाल ने यहां प्रदेश भाजपा नेताओं के साथ बैठक के बाद संवाददाताओं से कहा, ‘‘आज जो भी चर्चा हुई उसके बारे में कल आपको जानकारी दी जाएगी. सरकार के बारे में कोई मुद्दा नहीं है और किसी की ओर से नेतृत्व परिवर्तन की कोई मांग नहीं है.’’